**Predkladacia správa**

Národná rada Slovenskej republiky svojím uznesením č. 1846 z 23. septembra 2005, v znení neskorších aktualizácií, vzala na vedomie návrh na aktualizáciu vojenského zastúpenia Slovenskej republiky pri orgánoch NATO/EÚ a návrh na vyslanie príslušníkov Ozbrojených síl Slovenskej republiky do orgánov vojenského zastúpenia pri NATO/EÚ a do vojenských štruktúr NATO/EÚ (ďalej len „vojenské zastúpenie“) a vyslovila súhlas s vyslaním príslušníkov Ozbrojených síl Slovenskej republiky do tohto vojenského zastúpenia.

Cieľom predloženého materiálu je aktualizácia vojenského zastúpenia, ktorá reflektuje na platné medzinárodné záväzky SR voči spojencom v NATO a EÚ na bilaterálne dohovory s partnermi. Rozšírenie vojenského zastúpenia súčasne súvisí s realizáciou opatrení v oblasti obrany a odstrašenia na východnom krídle NATO.

Materiál sa predkladá v súlade s čl. 86 písm. l) Ústavy Slovenskej republiky, na základe ktorého Národná rada Slovenskej republiky vyslovuje súhlas na vyslanie ozbrojených síl mimo územia Slovenskej republiky, ak nejde o prípad uvedený v č. 119 písm. p). Zároveň ozbrojené sily plnia okrem iného aj úlohy mimo územia Slovenskej republiky vyplývajúce zo zastupovania Slovenskej republiky v medzinárodnej organizácii alebo úlohy medzinárodného vojenského veliteľstva v súlade s § 4, odsek 3 zákona č. 321/2002 o ozbrojených silách Slovenskej republiky v znení neskorších predpisov.

V súvislosti so zabezpečením krátkodobého vyslania personálu Ozbrojených síl Slovenskej republiky v roku 2023 sa uvedeným materiálom dočasne zvyšujú tzv. celkové mandátové počty príslušníkov Ozbrojených síl Slovenskej republiky vo vojenskom zastúpení mimo územia Slovenskej republiky. Rozpočtové krytie pre navýšenie reálneho počtu z 94 na 107 príslušníkov Ozbrojených síl Slovenskej republiky kvôli potrebe ich krátkodobého vyslania do vojenského zastúpenia vo vojenských štruktúrach NATO a EÚ bude zabezpečené prerozdelením limitu finančných prostriedkov vyčlenených pre profesionálnych vojakov Ozbrojených síl Slovenskej republiky.

Materiál tak má vplyv na rozpočet verejnej správy. Negatívny vplyv na rozpočet verejnej správy bude v plnom rozsahu zabezpečený v rámci limitov výdavkov a počtu zamestnancov stanovených v kapitole MO SR v rozpočte verejnej správy na rok 2023. Súčasne však materiál nemá vplyv na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani vplyv na služby verejnej správy pre občana, či na manželstvo, rodičovstvo a rodinu.

Predkladaný návrh bol predmetom predbežného a medzirezortného pripomienkového konania a na rokovanie Bezpečnostnej rady Slovenskej republiky a vlády Slovenskej republiky bol predložený bez rozporov.

Vláda Slovenskej republiky vyslovila súhlas s materiálom uznesením č. 93 z 22. februára 2023.